ଫ୍ରାନ୍ସରେ ପେନସନ ସଂଶୋଧନକୁ ବିରୋଧ, ବସ-ରେଳ ଚଳାଚଳ ଠପ୍‌…
ପ୍ୟାରିସ,୨୮।୩ : ଫ୍ରାନ୍ସରେ କର୍ମଚାରୀମାନେ ପେନସନ ସଂଶୋଧନକୁ ବିରୋଧ କରି ଧର୍ମଘଟ କରିଛନ୍ତି। ମଙ୍ଗଳବାର ଦିନ ପ୍ୟାରିସ ଷ୍ଟେଶନକୁ ଯାଉଥିବା ଟ୍ରେନ ଲାଇନ ଏବଂ ରାସ୍ତାକୁ ଅବରୋଧ କରିଥିଲେ। ଫଳରେ ବସ ଏବଂ ରେଳ ଚଳାଚଳ ଠପ୍ ହୋଇଯାଇଥିଲା।

ପତାକା ଓ ମଶାଲ ଧରୀ ପ୍ରଦର୍ଶନକାରୀ ଫ୍ରାନ୍ସର ୬ଟି ମୁଖ୍ୟ ରେଳ ଷ୍ଟେଶନକୁ ଅବରୋଧ କରିଛନ୍ତି। ଗୃହମନ୍ତ୍ରୀ ଜେରାଲ୍ଡ ଡାରମାନିନ କହିଛନ୍ତି ଦେଶରେ ହିଂସା ବ୍ୟାପିବାର ଆଶଙ୍କା ରହିଛି।

ସେ କହିଛନ୍ତି ପ୍ୟାରିସ ଏବଂ ଅନ୍ୟାନ୍ୟ ସହରରେ ଯୋଜନାବଦ୍ଧ ଶାନ୍ତିପୂର୍ଣ୍ଣ ପଦଯାତ୍ରାରେ ପ୍ରାୟ ଏକ ହଜାରରୁ ଅଧିକ ଚରମପନ୍ଥୀ ରହିଛନ୍ତି। ମନ୍ତ୍ରୀ କହିଛନ୍ତି ଯେ ସେମାନେ ପୋଲିସ କର୍ମଚାରୀଙ୍କୁ ଆଘାତ ଏବଂ ହତ୍ୟା କରିବାକୁ ଆସିଛନ୍ତି। ପେନସନ ସହିତ ତାଙ୍କର କୌଣସି ସମ୍ପର୍କ ନାହିଁ। ସେମାନଙ୍କର ଲକ୍ଷ୍ୟ ହେଉଛି ଆମର ସରକାରୀ ଅନୁଷ୍ଠାନଗୁଡିକୁ ଅସ୍ଥିର କରିବା ଏବଂ ଫ୍ରାନ୍ସରେ ରକ୍ତପାତ କରିବା।

ରାଷ୍ଟ୍ରପତି ଇମାନୁଏଲ ମାକ୍ରୋନଙ୍କ କେନ୍ଦ୍ରୀୟ ରାଜନେତା ତଥା ରାଜନୈତିକ ବିରୋଧୀମାନେ ଗତ ସପ୍ତାହରେ ଆରମ୍ଭ ହୋଇଥିବା ବିରୋଧ ପାଇଁ ତାଙ୍କ ସରକାରକୁ ଦାୟୀ କରିଛନ୍ତି। ସରକାରଙ୍କର ପେନସନ ସଂଶୋଧନ କାର୍ଯ୍ୟକ୍ରମ ହିଂସାକୁ ବଢ଼ାଉଛି ବୋଲି ସେମାନେ କହିଛନ୍ତି। ସମାଲୋଚକମାନେ ମଧ୍ୟ ଅଭିଯୋଗ କରିଛନ୍ତି ଯେ ପୋଲିସ କର୍ମଚାରୀମାନେ ବିରୋଧକାରୀଙ୍କ ବିରୋଧରେ ଅତ୍ୟଧିକ ବଳ ପ୍ରୟୋଗ କରୁଛନ୍ତି। ପୋଲିସ ତଦାରଖକାରୀ ସଂସ୍ଥା ଅଧିକାରୀଙ୍କ ଦ୍ୱାରା ହୋଇଥିବା ଅନେକ ଅଭିଯୋଗର ଅନୁସନ୍ଧାନ କରୁଛନ୍ତି।